Miljard in toerismebedryf reeds verlore weens paniek oor OmikronArgieffoto Die Suid-Afrikaanse toerisme- en gasvryheidsbedryf het sedert Vrydag reisbesprekings ten bedrae van meer as R1 miljard verloor. Die besprekings is vir reise tussen Desember en Maart aanstaande jaar gemaak. Paniek het uitgebreek ná Suid-Afrika se aankondiging oor die teenwoordig van ŉ nuwe Covid-19-variant wat Donderdag gedoen is. Talle lande het ’n dag later hul grense vir Suid-Afrikaanse reisigers toegeklap. Die nuwe variant is sedertdien in ander lande ook aangemeld. Die Gasvryheidsvereniging van Suid-Afrika (Fedhasa) en die Suid-Afrikaanse Toerismedienstevereniging (Satsa) het ŉ blitsopname onder meer as 600 toerisme-ondernemings gedoen om die moontlike verliese van die beperkings te bepaal. Die opname het aan die lig gebring dat indien die reisverbod in plek sou bly, ŉ verwagte 78% van besprekings waarskynlik gekanselleer gaan word. Sowat 205 000 werksgeleenthede in die bedryf kan boonop geraak word. “Die uitwerking van hierdie ondeurdagte reisbeperkings is katastrofies vir ŉ bedryf wat reeds die afgelope 20 maande sukkel om te oorleef,” sê David Frost, uitvoerende hoof van Satsa. “Ons kan net hoop dat die wetenskap sal seëvier en dat lande binnekort die reisverbod sal omkeer. Die Wêreldgesondheidsorganisasie (WGO) en wetenskaplikes beklemtoon steeds dat reisbeperkings nie ŉ doeltreffende maatreël is om die verspreiding van die virus te bekamp nie.” Rosemary Anderson, nasionale voorsitter van die Gasvryheidsvereniging van Suid-Afrika (Fedhasa), meen die onmiddellike prioriteit van die gasvryheidsbedryf is om binnelandse toerisme oor die feestyd te beskerm. Die vereniging werk hiermee nou saam met Lindiwe Sisulu, minister van toerisme, en het verlede jaar al alternatiewe reëlings vir die beperkings oor Desember ingedien. SANParke het intussen die afgelope naweek aangekondig dat hy gereed maak vir massakansellasies weens die bevestiging van die Omikron-variant. Maroela Media het vroeër berig SANParke sal geen geld of boetes hef vir wysigings of vir die uitstel van besprekings vir ŉ tydperk van 12 maande vanaf 26 November tot die reisverbod opgehef word nie. Dit geld vir klante wat reeds vir hierdie tydperk bespreek het.